RAPPORT TAL-KUMMISSJONI LILL-KUNSILL dwar il-klawsola ta’ eċċezzjoni (L-Artikolu 10 tal-Anness XI tar-Regolamenti tal-Persunal) /* COM/2012/0476 final */





RAPPORT TAL-KUMMISSJONI LILL-KUNSILL dwar il-klawsola ta’ eċċezzjoni (L-Artikolu 10 tal-Anness XI tar-Regolamenti tal-Persunal) Sommarju eżekuttiv F'dan ir-rapport, il-Kummissjoni tippreżenta t-tielet valutazzjoni (mill-2011) dwar il-kundizzjonijiet tal-klawsola ta’ eċċezzjoni. Il-Kummissjoni tfakkar fil-prinċipji marbuta mal-metodu u l-interpretazzjoni legali tal-klawsola ta’ eċċezzjoni bbażata fuq is-sentenza tal-Qorti tal-Ġustizzja fil-Kawża C-40/10. Wara dan, il-Kummissjoni tivvaluta s-sitwazzjoni ekonomika u soċjali tal-Unjoni mill-1 ta' Lulju 2011 sa nofs Mejju 2012, meta nħareġ it-Tbassir Ekonomiku Ewropew tar-Rebbiegħa 2012. Fis-sentenza mogħtija fl-24 ta' Novembru 2010 fil-Kawża C-40/10, il-Qorti tal-Ġustizzja enfasizzat li l-klawsola ta' eċċezzjoni tippermetti li jitqiesu l-konsegwenzi ta' deterjorament tas-sitwazzjoni ekonomika u soċjali li jkun kemm serju kif ukoll jkun ġie f'daqqa fejn, taħt 'il-metodu normali', ir-remunerazzjoni tal-uffiċjali ma tiġix aġġustata malajr biżżejjed. Il-Qorti kjarifikat li l-proċedura stabbilita fl-Artikolu 10 tal-Anness XI tar-Regolamenti tal-Persunal tikkostitwixxi l-uniku mod kif jista' jittieħed kont ta' kriżi ekonomika fl-aġġustament tar-remunerazzjoni u għalhekk titneħħa l-applikazzjoni tal-kriterji stabbiliti fl-Artikolu 3(2) ta' dak l-Anness. Il-metodu jkejjel bir-reqqa, permezz tal-prinċipju tal-parallelliżmu, is-sitwazzjoni ekonomika u soċjali relevanti fi ħdan l-Unjoni, kif riflessa fid-deċiżjonijiet tal-Istati Membri dwar is-salarji tal-impjegati pubbliċi nazzjonali. Il-leġiżlatur għażel bir-reqqa l-kriterji li għandhom jitqiesu għall-aġġustament tar-remunerazzjoni u l-pensjonijiet; dawn il-kriterji jistgħu jiġu applikati kemm matul perjodi pożittivi kif ukoll matul perjodi negattivi għall-ekonomija. Il-klawsola ta' eċċezzjoni mhix klawsola dwar iċ-ċiklu ekonomiku: u għalhekk qiegħda hemm biss sabiex tintuża meta jkun hemm żviluppi estremi fl-UE u biss jekk il-metodu ma jkunx jista' jkejjilhom. Hija ma għandhiex tintuża kull meta l-UE tkun f'fażi negattiva taċ-ċiklu ekonomiku. Il-Kummissjoni użat 15-il indikatur sabiex tivvaluta jekk hux meħtieġ li tuża l-klawsola tal-eċċezzjoni fl-2012. L-aħħar previżjonijiet tad-DĠ ECFIN juru li l-ekonomija tal-UE probabbli li se tistaġna fl-2012 (0,1 tkabbir tal-PDG) u t-tkabbir ekonomiku se jakkwista impetu fl-2013 (1,3% ta' tkabbir tal-PDG). Is-salarji fl-ekonomija totali mistennija li jiżdiedu b’2,1% fl-2012 u l-2013. L-uffiċjali nazzjonali u tal-persunal tal-UE huma mistennija li jitilfu l-kapaċità tal-akkwist fl-2012. Sa tmiem Mejju, l-ebda Stat Membru ma kien bassar tnaqqis fis-salarji fit-tieni nofs tal-2012. Il-Kummissjoni indirizzat ukoll t-talba tal-Kunsill biex jeżamina l-għadd tal-Istati Membri fi proċedura li tinsab għaddejja rigward l-iżbilanċ eċċessiv u vvalutat ir-rabta ta’ dan l-indikatur mad-defiċit tal-gvern u d-dejn pubbliku. Ir-rapport jikkonkludi li ma kien hemm l-ebda deterjorament serju u f'daqqa fis-sitwazzjoni ekonomika u soċjali fi ħdan l-Unjoni li ma setax jiġi rifless skont l-applikazzjoni normali tal-metodu matul il-perjodu ta' referenza mill-1 ta' Lulju 2011 sa nofs Mejju 2012, u li mhuwiex ġustifikat li titressaq proposta skont l-Artikolu 10 tal-Anness XI tar-Regolamenti tal-Persunal. Il-Kummissjoni tfakkar li, bħala risposta għall-kuntest ekonomiku ġenerali diffiċli, diġà ppreżentat abbozz ta’ proposta lill-Parlament Ewropew u lill-Kunsill li jwassal għal tfaddil sinifikanti fis-snin li ġejjin u għal saħansitra iktar tfaddil fit-tul. Il-proposta tinkludi metodu ġdid u rivedut kif ukoll emendi għall-mekkaniżmu tal-klawsola ta’ eċċezzjoni. 1. Introduzzjoni F’Marzu 2012, il-Kunsill ħareġ t-talba li ġejja lill-Kummissjoni[1]: ‘IL-KUNSILL IFAKKAR li l-interpretazzjoni tal-klawsola ta’ eċċezzjoni tal-Artikolu 10 tal-Anness XI tar-Regolamenti tal-Persunal fir-rigward tal-aġġustament tar-remunerazzjonijiet u l-pensjonijiet tal-uffiċjali u impjegati oħra b'effett mill-1 ta' Lulju 2011 huwa preżentament is-suġġett ta’ proċeduri quddiem il-Qorti Ewropea tal-Ġustizzja. JINNOTA li s-sitwazzjoni ekonomika u soċjali fi ħdan l-UE qed tkompli tagħti lok għal tħassib. JITLOB għaldaqstant lill-Kummissjoni, f'konformità mal-Artikolu 241 tat-TFUE, sabiex timmonitorja mill-qrib l-evoluzzjoni tas-sitwazzjoni ekonomika u soċjali kif ukoll biex tippreżenta, abbażi tal-Artikolu 10 tal-Anness XI tar-Regolamenti tal-Persunal, rapport li jivvaluta jekk, fid-dawl ta' dejta oġġettiva pprovduta mill-Kummissjoni, hemmx deterjorament serju u f'daqqa fis-sitwazzjoni ekonomika u soċjali fi ħdan l-UE u biex tissottometti proposti xierqa kull meta dan hu l-każ, iżda f' kull każ fi żmien xieraq għall-Parlament Ewropew u għall-Kunsill biex jeżaminawhom u jadottawhom qabel tmiem l-2012. JITLOB lill-Kummissjoni biex, minbarra d-dejta użata fir-rapport tagħha għall-2011 tikkusidra, inter alia, in-numru ta’ Stati Membri li jinsabu għaddejjin bi proċedura ta’ defiċit eċċessiv.’ Skont l-Artikolu 241 tat-TFUE, il-Kunsill, li jaġixxi b'maġġoranza sempliċi, jista' jitlob lill-Kummissjoni sabiex twettaq studji li l-Kunsill iqis bħala mixtieqa sabiex jintlaħqu għanijiet komuni, u sabiex tippreżentalu proposti xierqa. Jekk il-Kummissjoni ma tippreżentax proposta, hija għandha tinforma lill-Kunsill bir-raġunijiet. Dan ir-rapport jindirizza t-talba tal-Kunsill u jikkonforma mal-Artikolu 241 tat-TFUE. Barra minn hekk, fl-2011 il-Kummissjoni impenjat ruħha li teżamina mill-ġdid l-applikazzjoni tal-klawsola ta’ eċċezzjoni fl-2012. Din hija t-tielet valutazzjoni tal-kundizzjonijiet stabbiliti fil-klawsola ta’ eċċezzjoni. Iż-żewġ valutazzjonijiet preċedenti ġew ippreżentati fit-13 ta’ Lulju 2011 (COM (2011) 440) u fit-13 ta' Diċembru 2011 (COM (2011) 829). Din il-valutazzjoni tkopri l-perjodu li jibda mid-data effettiva tal-aħħar aġġustament annwali tar-remunerazzjoni u l-pensjonijiet (l-1 ta' Lulju 2011) sal-mument meta kienet disponibbli l-aħħar dejta għall-finijiet ta' dan ir-rapport (nofs Mejju 2012). Barra minn hekk, tipprovdi perspettiva tas-sitwazzjoni ekonomika u soċjali fl-2012 u 2013 abbażi tal-previżjonijiet. Fit-talba tiegħu, il-Kunsill stieden espressament lill-Kummissjoni biex tikkunsidra n-numru ta’ Stati Membri li għaddejjin bi proċedura ta’ defiċit eċċessiv. Il-Kummissjoni qed tindirizza din ir-rikjesta partikolari fid-dawl tal-valutazzjoni ġenerali tagħha dwar il-finanzi pubbliċi. 2. Bażi legali Skont l-Artikolu 65 tar-Regolamenti tal-Persunal, '… [i]l-Kunsill għandu kull sena jirrevedi r-remunerazzjoni tal-uffiċjali u l-impjegati l-oħra tal-Unjoni. Din ir-reviżjoni għandha sseħħ f'Settembru fid-dawl ta' rapport konġunt mill-Kummissjoni bbażat fuq indiċi konġunt imħejji mill-Uffiċċju tal-Istatistika tal-Unjoni Ewropea bi qbil mal-uffiċċji nazzjonali tal-istatistika tal-Istati Membri; l-indiċi għandu jirrifletti s-sitwazzjoni fl-1 ta' Lulju f'kull wieħed mill-pajjiżi tal-Unjoni. Matul din ir-reviżjoni l-Kunsill għandu jqis, jekk, bħala parti mill-politika ekonomika u soċjali tal-Unjoni, għandhiex tiġi aġġustata r-remunerazzjoni. Għandu jittieħed kont partikolari ta' kull żieda fil-pagi fis-servizz pubbliku u l-ħtiġijiet tar-reklutaġġ.' Skont l-Artikolu 65a tar-Regolamenti tal-Persunal, ir-regoli għall-implimentazzjoni tal-Artikoli 64 u 65 huma stabbiliti fl-Anness XI. L-Artikolu 3(1) u (2) tal-Anness XI tar-Regolamenti tal-Persunal jgħid: 1. Skont l-Artikolu 65(3) tar-Regolamenti tal-Persunal, il-Kunsill, filwaqt li jaġixxi fuq proposta tal-Kummissjoni u fuq il-bażi tal-kriterji stabbiliti fl-1 Taqsima ta' dan l-Anness, għandu jieħu deċiżjoni qabel it-tmiem ta' kull sena li biha jaġġusta r-remunerazzjoni u l-pensjonijiet, b'effett mill-1 ta' Lulju. 2. L-ammont tal-aġġustament għandu jinħadem billi jiġi mmultiplikat l-Indiċi Internazzjonali ta' Brussell bl-indikatur speċifiku. L-aġġustament għandu jkun f'termini netti bħala persentaġġ uniformi ġenerali. L-Artikolu 10 tal-Anness XI tar-Regolamenti tal-Persunal (il-klawsola tal-eċċezzjoni) jistipula: Jekk ikun hemm deterjorament serju u f'daqqa fis-sitwazzjoni ekonomika u soċjali fl-Unjoni, ivvalutata fid-dawl ta' dejta oġġettiva pprovduta għal dan l-għan mill-Kummissjoni, din tal-aħħar għandha tippreżenta proposti xierqa li fuqhom il-Parlament Ewropew u l-Kunsill għandhom jiddeċiedu f'konformità mal-Artikolu 336 tat-Trattat dwar il-Funzjonament tal-Unjoni Ewropea. Ir-relazzjoni bejn l-Artikolu 3 tal-Anness XI u l-klawsola tal-eċċezzjoni ġiet analizzata mill-Qorti tal-Ġustizzja fis-sentenza tagħha fil-Kawża C-40/10 il-Kummissjoni / il-Kunsill. Il-Qorti rrimarkat li l-klawsola tal-eċċezzjoni '…tippermetti, f’sitwazzjoni straordinarja, li jitwarrab fuq bażi ad hoc, il-metodu previst fl-Artikolu 3 tal-Anness XI tar-Regolamenti, mingħajr madankollu ma jinbidel jew jiġi abrogat għas-snin segwenti' (paragrafu 74, is-sottolinear miżjud). Minbarra dan, il-Qorti spjegat li '…kif ikkunsidrat il-Kummissjoni fir-rapport tagħha tas-27 ta’ Ġunju 1994 dwar l-applikabbiltà tal-klawsola ta’ eċċezzjoni [SEC(94) 1027 finali, punt II.3, p. 5 u 6], din il-klawsola tippermetti li jittieħdu inkunsiderazzjoni konsegwenzi ta’ deterjorament tas-sitwazzjoni ekonomika u soċjali kemm gravi kif ukoll mhux mistennija meta, skont “il-metodu normali”, ir-remunerazzjoni tal-uffiċjali ma tiġix aġġustata malajr biżżejjed' (paragrafu 75, is-sottolinear miżjud). Il-Qorti tal-Ġustizzja għamlitha ċara li: '… il-proċedura prevista fl-Artikolu 10 [tal-Anness XI tar-Regolamenti tal-Persunal] tikkostitwixxi l-unika possibbiltà li jittieħed kont ta’ kriżi ekonomika fil-kuntest tal-adattament tar-remunerazzjoni u, konsegwentment, li tiġi miċħuda l-applikazzjoni tal-kriterji stabbiliti fl-Artikolu 3(2) tal-imsemmi anness' (paragrafu 77, is-sottolinear miżjud). Din il-konklużjoni ma tistax tiġi mminata bil-fatt li l-applikazzjoni tal-Artikolu 10 tal-Anness XI tar-Regolamenti tal-Persunal tiddependi minn proposta tal-Kummissjoni. B’mod partikolari mill-Artikolu 17(2) TUE jirriżulta li huwa konformi mal-ekwilibriju istituzzjonali previst mit-trattati li jagħti, għal proċeduri leġiżlattivi, bħala prinċipju, il-monopolju tal-proposta tal-Kummissjoni' (paragrafu 78). 3. L-għanijiet u l-prinċipji bażiċi tal-metodu Il-Kummissjoni tqis li hu xieraq li tirrikapitula l-għanijiet u l-prinċipji sottostanti tal-metodu għall-aġġustamenti tas-salarji u tal-pensjonijiet. Ta’ min isemmi li l-ambitu u l-applikazzjoni tal-klawsola ta’ eċċezzjoni bħalissa huma soġġetti għal reviżjoni ġudizzjali fil-Kawża C-66/12 pendenti quddiem il-Qorti tal-Ġustizzja. Id-dispożizzjonijiet tal-metodu kurrenti għall-aġġustament tar-remunerazzjoni u tal-pensjonijiet japplikaw mill-1 ta' Lulju 2004 sal-31 ta' Diċembru 2012 u huma stabbiliti fl-Artikoli 64, 65 u 65a tar-Regolamenti tal-Persunal u fl-Anness XI tiegħu. L-għanijiet ewlenin tal-metodu huma: – aġġustament awtomatiku tas-salarji sabiex jiġi evitat li l-ħidma tal-Istituzzjonijiet u l-aġenziji kollha tal-Unjoni tiġi interrotta minn negozjati ta' kull sena u possibilment strajks; – regoli trasparenti, effiċjenti u relattivament sempliċi biex jiġu stabbiliti l-aġġustamenti għas-salarji tal-uffiċjali u impjegati oħra tal-istituzzjonijiet kollha tal-UE bbażati fuq deċiżjonijiet politiċi meħuda mill-Istati Membri għall-impjegati pubbliċi nazzjonali. Sabiex jiġi żgurat li l-metodu jiffunzjona kif jixraq, ġew stabbiliti dawn il-prinċipji li ġejjin: – l-ugwaljanza tal-kapaċità tal-akkwist bejn l-impjegati tal-UE f'postijiet tax-xogħol differenti; – parallelliżmu ma' uffiċjali nazzjonali f'termini ta' tibdiliet fil-kapaċità tal-akkwist. Żewġ aspetti tal-metodu għandhom jiġu studjati aktar bir-reqqa: – il-prinċipju tal-parallelliżmu; – id-dewmien fiż-żmien. 3.1. Il-prinċipju tal-parallelliżmu Skont l-Artikolu 1(4) tal-Anness XI, l-indikatur speċifiku (globali) huwa kkalkulat sabiex jirrifletti l-bidla medja fir-remunerazzjoni netta tal-uffiċjali nazzjonali fil-gvern ċentrali f'termini reali, jiġiferi wara li titqies l-inflazzjoni fil-pajjiż fejn jaħdmu. Imbagħad, kif stabbilit fl-Artikolu 3(2) tal-Anness XI, l-inflazzjoni tal-prezzijiet tal-konsumatur fi Brussell, li huwa l-post ta' referenza fejn jaħdmu l-biċċa l-kbira tal-uffiċjali tal-UE, titkejjel permezz tal-Indiċi Internazzjonali ta' Brussell (BII). Fl-aħħar nett, il-BII jiġi mmultiplikat bl-indikatur globali speċifiku sabiex jiġi kkalkulat l-aġġustament nominali annwali għall-pagi bażiċi tal-uffiċjali tal-UE, li jista' jkun kemm pożittiv kif ukoll negattiv. Għaldaqstant, il-bidla fil-kapaċità tal-akkwist tal-uffiċjali tal-UE hija ddeterminata b'mod sħiħ mill-indikatur speċifiku globali, li jiżgura ekwivalenza mal-iżviluppi fil-kapaċità tal-akkwist tal-uffiċjali nazzjonali. Dan huwa l-prinċipju tal-parallelliżmu. 3.2. Id-dewmien fiż-żmien inerenti fil-metodu F'konformità mal-Artikoli 1(2) u (4) tal-Anness XI tar-Regolamenti tal-Persunal, l-Indiċi Internazzjonali ta' Brussell għandu jqis il-bidliet fil-prezzijiet tal-konsumatur bejn Ġunju tas-sena ta' qabel u Ġunju tas-sena preżenti, u l-Eurostat għandu jikkalkula l-indikaturi speċifiċi li jirriflettu l-bidliet fir-remunerazzjoni reali tal-impjegati pubbliċi fil-gvern ċentrali, għall-pajjiżi fil-kampjun bejn l-1 ta' Lulju tas-sena ta' qabel u l-1 ta' Lulju tas-sena preżenti. Skont l-Artikolu 3(1) tal-Anness XI tar-Regolamenti tal-Persunal, il-Kunsill, filwaqt li jaġixxi fuq proposta tal-Kummissjoni, għandu jieħu deċiżjoni qabel it-tmiem ta' kull sena u jaġġusta r-remunerazzjoni u l-pensjonijiet, b'effett mill-1 ta' Lulju. Għaldaqstant, l-aġġustament annwali japplika b'dewmien massimu ta' sena. Hemm dewmien addizzjonali ta' mhux aktar minn sitt xhur sakemm jiġi adottat ir-regolament tal-aġġustament tas-salarju, li jrid isir qabel il-31 ta' Diċembru, u li japplika retrospettivament. Il-leġiżlatur qies li l-metodu jista' jiffunzjona b'dan id-dewmien, u l-uffiċjali u l-impjegati l-oħra tal-UE jkunu jistgħu jġorru l-impatt tal-inflazzjoni tas-sena. Huwa għalhekk li l-Artikolu 65 jistabbilixxi limitu taż-żmien annwali wieħed biss għall-aġġustament tar-remunerazzjoni. Madankollu, hemm il-possibilità li jsir aġġustament intermedju tar-remunerazzjoni, stipulat fl-Artikoli 4-8 tal-Anness XI tar-Regolamenti tal-Persunal, jekk ikun hemm bidla sostanzjali fl-għoli tal-ħajja bejn Ġunju u Diċembru. 4. Il-klawsola ta’ eċċezzjoni Il-leġiżlatur adotta klawsola ta' eċċezzjoni bħala parti integrali tal-Metodu. Din il-klawsola tistabbilixxi numru ta' kundizzjonijiet preproċesswarji li jridu jiġu ssodisfati qabel ma tittieħed azzjoni: – id-deterjorament irid ikun kemm serju u kif ukoll f'daqqa, irid ikun jaffettwa s-sitwazzjoni ekonomika u soċjali fil-livell tal-Unjoni, u jrid jiġi vvalutat fid-dawl ta' dejta oġġettiva pprovduta mill-Kummissjoni; – id-deterjorament irid ikun tali li l-metodu ma jkunx jista' jqisu b'mod xieraq minħabba n-natura eċċezzjonali tiegħu f'termini ta' żmien u ta' daqs. Il-klawsola ta' eċċezzjoni tistipula li, jekk ikun hemm raġunijiet oġġettivi sabiex huwa jiskatta, il-Kummissjoni hija marbuta li tippreżenta proposta xierqa li fuqha jiddeċiedu l-Parlament Ewropew u l-Kunsill f'konformità mal-Artikolu 336 tat-TFUE. Kif il-Qorti Ewropea tal-Ġustizzja qatgħet is-sentenza fil-Kawża C-40/10 il-klawsola ta’ eċċezzjoni tagħmilha possibbli, f’sitwazzjoni straordinarja, li jitwarrab fuq bażi ad hoc, il-metodu stabbilit fl-Artikolu 3 tal-Anness XI tar-Regolamenti tal-Persunal, mingħajr ma temendah jew tirrevokah għas-snin ta’ wara. Barra minn hekk, skont t-test tagħha, l-Artikolu 10 tal-Anness XI tar-Regolamenti tal-Persunal huwa maħsub biex jippermetti lill-Istituzzjonijiet li jirreaġixxu fil-konfront ta’ avvenimenti li jseħħu f’daqqa li jirrikjedu reazzjoni ad hoc minflok l-emenda komprensiva ‘normali’ tal-metodu tal-aġġustament tar-remunerazzjoni. 4.1. Il-kundizzjonijiet sabiex tiskatta l-klawsola tal-eċċezzjoni It-test tal-klawsola tal-eċċezzjoni għandu jiġi eżaminat bir-reqqa ladarba, sabiex tiskatta l-klawsola, il-kundizzjonijiet kollha stabbiliti fl-Artikolu 10 tal-Anness XI tar-Regolamenti tal-Persunal iridu jiġu ssodisfati. 'Deterjorament' huwa terminu użat sabiex jiddeskrivi tiħżin fis-sitwazzjoni ekonomika u soċjali. Jekk ikunx seħħ deterjorament 'serju' tas-sitwazzjoni ekonomika u soċjali għandu jiġi ddeterminat b'referenza kemm għad-dimensjoni kif ukoll għad-dewmien tal-impatti ekonomiċi u soċjali identifikati. Jekk ikunx seħħ deterjorament 'f'daqqa' tas-sitwazzjoni ekonomika u soċjali għandu jitqies fid-dawl tal-veloċità u l-prevedibbiltà tal-impatti ekonomiċi u soċjali. F'dan il-kuntest, huwa partikolarment importanti li ssir distinzjoni bejn iċ-ċaqliq normali taċ-ċiklu ekonomiku u dak ikkawżat minn avvenimenti esterni. Il-leġiżlatur ta s-setgħa lill-Kummissjoni sabiex tiddetermina d-dejta oġġettiva li għandha tintuża fil-valutazzjoni tal-Kummissjoni fir-rigward ta' jekk humiex issodisfati l-kundizzjonijiet li għalihom tapplika l-klawsola ta’ eċċezzjoni. Il-Kummissjoni tqis li l-valutazzjoni għandha tissejjes fuq varjetà ta' indikaturi oġġettivi, li jkopru kemm d-dominju ekonomiku kif ukoll dak soċjali. Dawn l-indikaturi għandhom ikunu konformi mas-sett segwenti ta' prinċipji relevanti u ġeneralment aċċettati[2]. – Indikatur għandu jirrifletti l-essenza tal-problema u jkollu interpretazzjoni normattiva ċara u aċċettata. – Indikatur għandu jkun robust u statistikament ivvalidat. – Indikatur għandu jkun f'waqtu u suxxettibbli għal reviżjoni – L-enfasi tal-indikaturi għandu jkun fuq l-UE kollha kemm hi u mhux fuq Stati Membri individwali. – L-indikaturi għandhom ikunu reċiprokament konsistenti. – Is-sett ta' indikaturi għandu jkun kemm jista' jkun trasparenti u aċċessibbli għaċ-ċittadini tal-UE. – Għandhom jintużaw settijiet eżistenti ta' indikaturi fejn possibbli. F'konformità ma' dawn il-prinċipji, il-15-il indikatur li ġejjin huma xierqa: – L-attività ekonomika: it-tkabbir fil-PDG, id-domanda domestika, l-inventarji, l-esportazzjonijiet netti, il-konsum privat, il-konsum pubbliku, l-investiment totali, u l-inflazzjoni (HICP) fi ħdan l-Unjoni; – Il-finanzi pubbliċi: il-bilanċ tal-gvern ġenerali u d-dejn pubbliku fi ħdan l-Unjoni; Is-suq tax-xogħol: l-impjieg totali, ir-rata tal-qgħad u l-kumpens lill-impjegati fi ħdan l-Unjoni; – L-indikaturi tas-sentiment: l-Indikatur tas-Sentiment Ekonomiku u l-aspettattivi tal-impjieg fi ħdan l-Unjoni. Sabiex jiġi vvalutat jekk il-kriterji stabbiliti fil-klawsola tal-eċċezzjoni humiex issodisfati fil-preżent, l-analiżi tas-sitwazzjoni ekonomika u soċjali trid issir għall-perjodu minn Lulju 2011 sa nofs Mejju 2012 (suġġett għad-disponibbiltà tad-dejta jew il-previżjonijiet relevanti), billi l-aġġustament annwali tal-2011 diġà kopra l-perjodu sal-1 ta' Lulju 2011. Dan huwa konformi mad-definizzjoni ta' deterjorament 'f'daqqa', imsemmi fl-Artikolu 10 tal-Anness XI tar-Regolamenti tal-Persunal. Madankollu, huwa ppreżentat perjodu itwal sabiex tingħata stampa globali fejn huwa xieraq. 4.2. Iż-żamma tal-prinċipju tal-parallelliżmu Il-metodu jkejjel bir-reqqa, permezz tal-prinċipju tal-parallelliżmu, is-sitwazzjoni ekonomika u soċjali relevanti fi ħdan l-Unjoni, kif riflessa fid-deċiżjonijiet tal-Istati Membri dwar is-salarji tal-impjegati pubbliċi nazzjonali. Il-leġiżlatur għażel bir-reqqa l-kriterji li għandhom jitqiesu għall-aġġustament tar-remunerazzjoni u l-pensjonijiet; dawn il-kriterji jistgħu jiġu applikati kemm matul perjodi pożittivi kif ukoll matul perjodi negattivi għall-ekonomija. Il-metodu għall-aġġustament tar-remunerazzjoni u l-pensjonijiet ilu fis-seħħ għal kważi erbgħin sena. Matul dan il-perjodu twil ta' żmien, l-ekonomija tal-UE esperjenzat perjodi ta' tkabbir mgħaġġel kif ukoll perjodi ta' tnaqqis fir-ritmu ekonomiku. Il-prinċipju tal-parallelliżmu mal-uffiċjali nazzjonali f'termini ta' tibdil fil-kapaċità tal-akkwist, li ilu mnaqqax fir-Regolamenti tal-Persunal sa mill-1962, għandu jinżamm ukoll fi żmien ta' tnaqqis fir-ritmu ekonomiku fl-Unjoni Ewropea. Dan huwa għal kollox konsistenti mal-Artikolu 65, li jiddikjara li għandhom jitqiesu b'mod partikolari ż-żidiet fis-salajri fis-servizz pubbliku fil-valutazzjoni annwali. Madankollu, jekk ikun hemm deterjorament f'daqqa u serju li l-metodu ma jkunx jista' jirriflettih b'mod xieraq, minħabba n-natura eċċezzjonali tiegħu f'termini jew ta' żmien jew ta' dimensjoni, għandha tintuża l-klawsola tal-eċċezzjoni. Interpretazzjoni differenti twassal għal riżultati mhux koerenti: minkejja l-abilità tal-metodu sabiex jirrifletti b'mod xieraq l-iżviluppi ekonomiċi u soċjali fi ħdan l-UE permezz tal-effett tagħhom fuq is-salarji tal-impjegati pubbliċi nazzjonali, il-leġiżlatur ikollu jadotta miżuri eċċezzjonali fir-rigward tal-aġġustament annwali tar-remunerazzjoni u l-pensjonijiet tal-impjegati tal-UE. Din l-interpretazzjoni ma tkunx konsistenti mal-politika ekonomika u soċjali tal-Unjoni Ewropea, kif jirreferi għaliha l-Artikolu 65 tar-Regolamenti tal-Persunal. L-istess japplika għad-dewmien fiż-żmien inerenti fil-metodu. Il-perjodu ta' referenza, min-natura stess tiegħu, jinvolvi dewmien ta' mhux aktar minn sena fl-aġġustamenti għas-salarji (għalkemm fil-prattika huwa probabbli li d-dewmien ikun iżgħar). Filwaqt li l-leġiżlatur ikkunsidra li l-metodu għandu jiffunzjona b'dan id-dewmien, huwa evidenti li l-klawsola tal-eċċezzjoni tagħmilha possibbli li dan jitnaqqas, jekk l-Istati Membri jieħdu miżuri estremi sabiex jaġġustaw is-salarji tal-uffiċjali nazzjonali, li għandhom jiġu applikati għall-ħaddiema tal-UE mingħajr ma jistennew l-eżerċizzju annwali tal-aġġustament li jkun imiss. Għaldaqstant, il-proposti xierqa, fejn meħtieġ, għandhom ikunu tali li jirriflettu l-iżviluppi eċċezzjonali li ma ġewx riflessi korrettament mill-metodu. Dawn il-proposti ma għandhomx imorru lil hinn ir-regoli tal-implimentazzjoni stabbiliti fl-Anness XI tar-Regolamenti tal-Persunal: ma hemm l-ebda raġuni oġġettiva sabiex jiġu applikati kriterji oħra għajr il-bidla fil-kapaċità tal-akkwist fis-servizzi ċivili tal-Istati Membri, għaliex dak jimmina l-effetti tal-metodu u jimponi miżuri addizzjonali fuq il-persunal tal-UE li ma kinux ġew applikati għall-persunal fl-Istati Membri. Fl-aħħar nett, il-klawsola ta’ eċċezzjoni mhix klawsola dwar iċ-ċiklu ekonomiku. Kif spjegat aktar 'il fuq, il-leġiżlatur għażel bir-reqqa l-kriterji ekonomiċi u soċjali li għandhom jitqiesu għall-aġġustamenti tas-salarji u l-pensjonijiet; dawn il-kriterji jistgħu jiġu applikati kemm fi żmien ta' tkabbir ekonomiku kif ukoll fi żmien ta' tnaqqis fir-ritmu ekonomiku. Il-metodu jista' jiġi applikat ugwalment kemm meta s-salarji fl-Istati Membri jiżdiedu kif ukoll meta jonqsu, u ż-żieda jew it-tnaqqis fil-kapaċità tal-akkwist tal-impjegati pubbliċi nazzjonali se jiġu riflessi direttament fis-salarji u l-pensjonijiet tal-impjegati tal-UE. Għaldaqstant, il-klawsola tal-eċċezzjoni għandha tintuża meta jkun hemm żviluppi estremi fl-UE u biss jekk il-metodu ma jkunx jista' jkejjilhom. Hija ma għandhiex tintuża kull meta l-UE tkun f'fażi negattiva taċ-ċiklu ekonomiku. 5. IS-SITWAZZJONI EKONOMIKA U SOĊJALI FL-UE 5.1. Il-perjodu preċedenti 5.1.1. Aġġustament annwali fl-2011 Matul il-perjodu Lulju 2010-Lulju 2011, ħamsa mit-tmien Stati Membri użati fil-kampjun adottaw żidiet fis-salarji nominali (ara t-Tabella 1). Fuq medja, dan ammonta għal 1,1 % żieda fis-salarji nominali. Minħabba l-inflazzjoni (2,9 %), dan irriżulta fi tnaqqis fil-kapaċità tal-akkwist tal-uffiċjali nazzjonali (-1,8 %). Dan it-telf tal-kapaċità tal-akkwist kellu jiġi applikat awtomatikament għas-salarji tal-ħaddiema taċ-ċivil tal-UE u, b’rata għolja ta’ inflazzjoni fi Brussell, imkejla bl-Indiċi Internazzjonali ta’ Brussell (3,6 %), dan irriżulta f’żieda nominali ta’ 1,7 % fis-salarji għall-istaff tal-UE (ara t-Tabella 2). Madankollu, il-Kunsill iddeċieda li ma jadottax l-proposta tal-Kummissjoni dwar l-aġġustament annwali tal-2011 u għalhekk kiser il-prinċipju tal-parallelliżmu minqux fir-Regolamenti tal-Persunal. Dan irriżulta f 'deterjorament ulterjuri fil-kapaċità tal-akkwist tal-uffiċjali Ewropej (-3,6 %) meta mqabbel mal-uffiċjali nazzjonali (-1,8 %). 5.1.2. Tbegħid mill-prinċipju tal-parallelliżmu Sabiex jiġi applikat il-prinċipju tal-parallelliżmu stabbilit fil-metodu għall-aġġustament tar-remunerazzjoni tal-uffiċjali tal-UE, il-bidla fis-salarji tal-uffiċjali nazzjonali hija ssorveljata, u l-bidla medja fil-kapaċità tal-akkwist tagħhom hija applikata sabiex jiġu ddeterminati l-iżviluppi fil-kapaċità tal-akkwist tas-salarji tal-uffiċjali tal-UE. Madankollu, l-aġġustament annwali kkalkulat b'referenza għal perjodu partikolari ta' 12-il xahar jitqies sabiex jiġu aġġustati s-salarji fis-servizz ċivili tal-UE matul is-sena ta' wara. Għaldaqstant, il-kapaċità tal-akkwist tal-ħaddiema taċ-ċivil tal-UE ssegwi l-kapaċità tal-akkwist medja tal-uffiċjali nazzjonali fi ħdan l-Istati Membri li jikkostitwixxu l-kampjun rappreżentattiv, b'distakk ta' żmien sistematiku inerenti fil-metodu. Madankollu, kif diġà indikat mill-Kummissjoni fl-2008[3], il-prinċipju tal-parallelliżmu huwa parzjalment invalidat, potenzjalment a skapitu tal-uffiċjali tal-UE, għal żewġ raġunijiet. Minkejja li s-salarji tagħhom huma affettwati mit-tibdil fil-kontribuzzjonijiet soċjali nazzjonali permezz tal-indikatur speċifiku, il-kontribuzzjonijiet soċjali mħallsa mill-uffiċjali tal-UE huma aġġustati perjodikamenti fuq bażi indipendenti. L-imposta speċjali, li hija tnaqqis addizzjonali mir-remunerazzjoni tal-uffiċjali tal-UE, tintroduċi element ieħor ta' għadd doppju. Sabiex isir tqabbil xieraq bejn il-kapaċità tal-akkwist tal-uffiċjali nazzjonali u tal-UE, dawn l-elementi għandhom jitqiesu (ara t-Tabella 3 u t-Tabella 4). Bħala konsegwenza, il-kapaċità tal-akkwist kumulattiva[4] tal-uffiċjali nazzjonali waqgħet b'3,6 % matul it-tmien snin bejn l-2003 u l-2011, filwaqt li dik tal-uffiċjali tal-UE naqset b'4,2 % matul is-7 snin korrispondenti bejn l-2004 u 2011 – u d-Deċiżjoni tal-Kunsill ta' Diċembru 2011 li rrifjutat li tapplika l-metodu rriżultat f’waqgħa saħansitra aktar qawwija fil-kapaċità tal-akkwist tal-uffiċjali Ewropej, jiġifieri tnaqqis ta' 7,6 % b’kollox bejn l-2004 u l-2012 (ara l-Figura 1). Il-prinċipju tal-parallelliżmu għandu jinżamm tul iċ-ċikli ekonomiċi. Dan joriġina mill-premessa li l-Istati Membri jieħdu l-miżuri xierqa fir-rigward tal-uffiċjali pubbliċi nazzjonali tagħhom, li jkollu impatt dirett fuq is-salarji tal-uffiċjali tal-UE. Minkejja dan il-prinċipju, ir-remunerazzujoni tal-uffiċjali tal-UE tbiegħdet b'mod sinifikanti mir-remunerazzjoni tal-uffiċjali nazzjonali mill-2004 'il quddiem, a skapitu tas-servizz ċivili tal-UE. 5.2. Valutazzjoni tas-sitwazzjoni ekonomika u soċjali tal-UE matul il-perjodu ta' referenza 5.2.1. Lejn tkabbir ekonomiku kajman Għall-UE kollha kemm hi, ir-reċessjoni ntemmet fil-ħarifa tal-2009 u ħejjiet it-triq għal irkupru fl-2010. Globalment, il-PDG żdied minn 2,0 % fl-UE, għall-2010 kollha kemm hi. Fl-2011, iċ-ċifra annwali tal-UE uriet tkabbir viżibbli, prinċipalment minħabba l-bidu tajjeb fl-ewwel kwart tas-sena. Globalment, il-PDG żdied minn 1,5 % fl-UE, għall-2011 kollha kemm hi. L-irkupru ġie mfixkel xi ftit fl-aħħar kwart tal-2011, bil-PDG jispiċċa kemxejn fin-negattiv. Stima flash tal-Eurostat għall-2012 (l-ewwel kwart) turi stabbilizzazzjoni fil-PDG (ir-rata tal-PDG fl-UE meta mqabbla mal-perjodu ta’ qabel se tkun ta’ 0 %) u d-DĠ ECFIN ta previżjonijiet[5] li jindikaw triq lejn tkabbir bil-mod sal-aħħar tas-sena fl-UE. Stima flash tal-Eurostat li nħarġet fil-15 ta’ Mejju 2012 ħabbret li li l-PDG żdied kemmxejn fl-2012 fl-UE (0,1 %) meta mqabbel mal-ewwel kwart tal-2011. Ibbażat fuq is-suppożizzjoni li ż-żona tal-ewro se tittratta b' suċċess l-isfidi marbuta mal-kriżi, tul l-2012 huwa mistenni r-ritorn tal-kunfidenza. Hekk kif ix-xokkijiet tranżitorji jbattu u l-kunfidenza tirritorna, id-DĠ ECFIN jipprevedi ritorn għal tkabbir ekonomiku baxx għall-2013, jiġifieri 1,3 % tat-tkabbir ekonomiku fl-UE. Fl-2011 l-esportazzjonijiet netti kienu l-mutur ewlieni tat-tkabbir ekonomiku, filwaqt li l-inventarji u d-domanda domestika kkontribwew biss modestement għal żieda fil-PDG. Fl-2012 d-domanda u l-inventarji domestiċi huma mistenni li jsiru negattivi, iżda l-effett tagħhom jiġi kkumpensat minn esportazzjonijiet netti, li jirriżultaw fi tkabbir ekonomiku marġinali għall-2012. Fl-2013, id-domanda domestika hija mbassra li tiżdied bil-qawwi u li tikkontribwixxi flimkien mal-esportazzjoni netta għal aċċellerazzjoni aktar konsiderevoli fl-attività ekonomika (ara l-Figura 2) Il-valur kumulattiv tal-PDG ilu jiżdied sa mir-reċessjoni li seħħet fl-2009. Fl-2011 laħaq 2,6 % (l-2006 hija użata bħala bażi), u huwa mistenni li jibqa' qrib ħafna ta’ dak il-valur fl-2012. Fl-2013, għandu jseħħ pass ieħor 'il quddiem sa 4 %, minħabba tkabbir ekonomiku aktar sinifikanti dik is-sena. L-Indikatur tas-Sentiment Ekonomiku (ESI)[6] stabbilizza fl-ewwel kwart tal-2012, iżda baqa’ taħt il-medja fit-tul tiegħu. L-Indikatur tas-Sentiment Ekonomiku baqa' stabbli f'April fl-UE fir-rata ta’ 93,2. Fiż-żona tal-ewro naqas għal 92,8, u b’hekk ipatti għall-qligħ irreġistrat matul l-ewwel kwart tal-2012. It-tnaqqis fiż-żona tal-ewro kien prinċipalment xprunat billi ddgħajfet il-fiduċja fis-setturi tal-industrija u s-servizzi. Il-fiduċja ttejbet fis-settur tal-bejgħ bl-imnut biss. Qari aktar pożittiv tal-ESI fl-UE jirrifletti titjib qawwi fir-Renju Unit[7]. Titjib viżibbli fl-indikatur tal-fiduċja tal-konsumatur f'Mejju 2012 għandu jaffettwa b'mod pożittiv l-Indikatur tas-Sentiment Ekonomiku fil-futur qrib. 5.2.2. Il-finanzi pubbliċi jibdew jaġġustaw ruħhom L-iżviluppi fil-finanzi pubbliċi fiż-żona tal-euro u fl-UE qed ikomplu jkunu kkaratterzzati minn strateġija ta' ħruġ fiskali li ddaħlet fis-seħħ wara r-riċessjoni tal-2008-09. F'konformità mal-konklużjonijiet tal-Kunsill li nħarġu għall-ewwel darba fl-2009 u li ġew imtennija fl-2011 u kmieni fl-2012, l-għan ewlieni tal-istrateġija ta' ħruġ fiskali huwa li l-finanzji pubbliċi jitreġġgħu lura lejn it-triq tas-sostenibbiltà fil-kuntest tar-regoli fiskali tal-UE. L-isforzi ta' konsolidazzjoni fiskali, li bdew fl-2010, intensifikaw fl-2011 u wassal għal titjib sinifikanti fil-kundizzjonijiet tal-finanzi pubbliċi kemm fiż-żona tal-euro kif ukoll fl-UE. Iċ-ċiklu ekonomiku, li matul l-ewwel nofs tal-2011 kien għadu jservi ta' appoġġ, ukoll ta kontribut pożittiv għal dan it-titjib. Fl-2012 id-defiċit ġenerali aggregat tal-gvern fiż-żona tal-euro mistenni jonqos għal 3.2% tal-PDG, madwar 1 punt perċentwali tal-PDG anqas minn dak tal-2011. B'kunsiderazzjoni tal-baġits li ġew adottati u ta' miżuri li ġew speċifikati biżżejjed mill-Istati Membri sad-data tal-limitu, fl-2013 id-defiċit globali tal-baġit mistenni jonqos aktar għal 2.9% tal-PDG. Profil simili huwa mistenni fl-UE, fejn id-defiċit aggregat mistenni jilħaq it-3.6% u t-3.3% tal-PDG fl-2012 u fl-2013 rispettivament. Il-proporzjonijiet tad-dejn meta mqabbel mal-PDG tal-gvern mistennija jiżdiedu kemm fiż-żona tal-euro kif ukoll fl-UE għal matul il-perjodu tat-tbassir, għalkemm dan b'pass anqas mgħaġġel meta mqabbel mal-perjodu 2008-10. Għalkemm id-defiċits kurrenti qegħdin jitnaqqsu, il-pagamenti ta' imgħax li qegħdin jiżdiedu, flimkien ma' tkabbir nominali tal-PDG kemxejn aktar bil-mod, jitqiesu li qegħdin ikabbri l-proporzjonijiet tad-dejn b'mod moderat ħafna. B'mod ġenerali, fl-2013 id-dejn pubbliku gross fiż-żona tal-euro mistenni jilħaq it-92.5% tal-PDG, filwaqt li fl-UE mistenni li jaqbeż bi ftit is-87% tal-PDG (ara l-Figura 6). Kaxxa: Għadd ta' Stati Membri li jinsabu għaddejjin bi proċedura ta' żbilanċ eċċessiv (EDP) Il-Kunsill talab lill-Kummissjoni biex, minbarra d-dejta li ntużat fir-Rapport tal-2011, tqis ukoll l-għadd ta' Stati Membri li jinsabu għaddejjin bi Proċedura ta' Żbilanċ Eċċessiv (EDP). Dan l-indikatur joħroġ mill-bilanċ ġenerali tal-gvern, li qiegħed jiġi vvalutat aktar 'il fuq. Fil-fehma tal-Kummissjoni, il-bilanċ ġenerali tal-gvern jagħti stampa aħjar tar-realtà tal-problema. L-għadd ta' Stati Membri li jinsabu għaddejjin bi proċedura ta' EDP mhumiex juru d-daqs tad-defiċit, iżda jindikaw biss l-għadd ta' Stati Membri fejn jaqbeż il-limitu ta' 3%. Wieħed għandu jinnota li r-raġunijiet li pajjiż ikun f'EDP huma strutturalment differenti għal kull Stat Membru. It-Trattat ta' Maastricht tal-1992, li ppreveda l-ħolqien tal-EURO, organizza l-mod ta' kif issir is-sorveljanza fiskali multilaterli fi ħdan l-Unjoni. Din is-sorveljanza, infurzata dan l-aħħar permezz tas-"six pack" u t-Trattat dwar l-Istabbiltà, il-Koordinazzjoni u l-Governanza (TSKG) hija msejsa fuq l-EDP. Sabiex l-UEM tiffunzjona sew, l-Artikolu 126 TFUE jipprevedi li l-Istati Membri għandhom jevitaw defiċits eċċessivi tal-gvern definiti fil-Protokoll dwar l-EDP b'valuri ta' referenza għad-defiċit ġenerali annwali tal-gvern (3%) u d-dejn gross (60%) f'paragun mal-PDG fi tmiem is-sena, fejn jistgħu jiġu applikati għadd ta' kwalifiki. Fi tmiem Mejju tal-2012, kien hemm 23 Stat Membru li kellhom EDP għaddejja, jiġifieri BE, BG, CZ, DK, DE, IE, EL, ES, FR, IT, CY, LV, LT, HU, MT, NL, AT, PL, PT, RO, SI, SK u UK. Sebgħa fosthom għandhom l-2012 bħala l-iskadenza għall-korrezzjoni tad-defiċit, għal għaxra minnhom din l-iskadenza hija l-2013, għall-ES l-2013, l-EL l-2014, filwaqt li l-IE u l-UK l-2015. Huma biss tliet Stati Membri li ma rrispettawx l-iskadenza tal-korrezzjoni fl-2011 (BG, HU u MT). Billi hemm raġunijiet strutturali differenti għall-varar tal-EDP għal Stati Membri differenti, l-indikazzjoni tal-għadd tagħhom ftit li xejn twassal għal valur miżjud qawwi, jew ma twassal għal ebda valur miżjud, għall-indikaturi l-oħra użati f'dan ir-rapport, partikolarment dawk imsemmija fil-finanzi pubbliċi. L-għan tal-EDP huwa li ttejjeb il-finanzi pubbliċi tal-Istati Membri permezz ta' rakkomandazzjonijiet indiviwali; għaldqstant, l-eżistenza tagħha tista' titqies bħala li twassal għal finanzi pubbliċi aktar sodi. Il-ħsieb wara l-qafas imsaħħaħ ta' governanza ekonomika huwa li finanzi pubbliċi sodi huma l-unika triq li toħloq ambjent ekonomiku b'saħħtu. In-natura tiegħu huwa li ssir analiżi tal-finanzi pubbliċi permezz tal-kriterji stabbiliti mil-leġiżlazzjoni. Dan huwa saħansitra aktar importanti fl-aħħar stadju tal-EDP, meta l-Istat Membru jikkonforma mar-rakkomandazzjonijiet qabel l-iskadenza tal-korrezzjoni. Għaldaqstant, l-għadd ta' Stati Membri għaddejjin b'EDP jinbidel minn żmien għal żmien minħabba fl-azzjonijiet li jnaqqsu d-defiċit ġenerali annwali tal-gvern għal taħt it-3% f'paragun mal-PDG. L-għadd ta' Stati Membri li għaddejjin minn din il-proċedura jista' jinbidel minn sena għal oħra. Iż-żieda f'dan l-għadd matul l-2009 kienet ikkaġunata minn infiq pubbliku aktar għoli li rriżulta minn interventi tal-gvernijiet fis-swieq finanzjarji. L-Istati Membri kollha minbarra seba' (BG, CZ, EE, MT, PL, RO u SK) rrappurtaw diversi interventi mwettqa mill-gvern fil-kuntest tal-kriżi finanzjarja sa mill-2007. Għaldaqstant, l-indikatur tal-għadd ta' Stati Membri li għadhom għaddejjin b'EDP mhuwiex wieħed konklużiv. F'dan il-kuntest, l-indikaturi li jirreflettu l-livell u l-bidla tad-defiċit tal-gvern u d-dejn gross fl-Istati Membri jkunu wieħed ferm aktar relevanti. Kollox ma' kollox, il-finanzi tal-gvernijiet qed jiġu aġġustati. Ir-rata ta' defiċit tal-gvernijiet tjiebet b'mod sinifikanti mill-2008 u mistennija li tonqos għal 3.3% fl-2013, filwaqt li fl-2013 il-proporzjon tad-dejn ser jiżdied moderatament għal 87% tal-PDG. 5.2.3. L-inflazzjoni mistennija tonqos gradwalment Fl-2011, il-prezzijiet tal-konsumatur kienu influwenzati mill-prezzijiet globali tal-komoditajiet u, f'uħud mill-Istati Membri, minn żidiet fit-taxxi indiretti u fil-prezzijiet amministrati. Fl-2011 l-inflazzjoni tal-HICP qabżet it-3% temporanjament, iżda bdiet tonqos fid-dawl tal-ambjent ekonomiku li kien qiegħed jiddgħajjef. L-iffaċilitar tal-prezzijiet tal-komoditajiet, kif indikat mill-futur tal-komoditajiet lejn tmiem is-sena u l-attività ekonomika relattivament dgħajfa għandhom inaqqsu aktar l-inflazzjoni tal-prezzijiet tal-konsumatur. Tnaqqis aktar mgħaġġel fir-rati tal-inflazzjoni huwa prekluż minn miżuri fiskali adotatti f'diversi Stati Membri, l-aktar iż-żidiet f'taxxi indiretti u prezzijiet amministrati. It-treġġigħ lura lejn rati ta' tkabbir dgħajfa fl-2012 u l-2013 mhuwiex mistenni jikkontribwixxi għal pressjonijiet fuq il-prezzijiet, partikolarment ladarba l-lakuni fil-produzzjoni huma mistennija jonqsu bil-mod ħafna fl-UE u fiż-żona tal-euro. L-iffaċilitar tal-prezzijiet tal-komoditajiet lejn tmiem is-sena, f'konformità mas-suppożizzjonijiet ibbażati fuq il-futur, u l-attività ekonomika relattivament dgħajfa, għandhom inaqqsu l-inflazzjoni fil-prezzijiet tal-konsumatur. Aktar 'il quddiem, l-inflazzjoni ta' bażi mistennija tonqos, minħabba t-tnaqqis fl-inflazzjoni fil-qasam tal-enerġija, u tirrefletti effetti bażi relatati maż-żidiet fil-prezz taż-żejt kmieni fl-2011. It-treġġigħ lura lejn tkabbir ekonomiku dgħajjef fl-2012 u l-2013 mhuwiex mistenni jżid pressjoni inflazzjonarja sostanzjali, partikolarment ladarba l-lakuni fil-produzzjoni fl-UE u fiż-żona tal-euro huma mistennija jonqsu bil-mod ħafna. Fl-2013 l-inflazzjoni bażi tal-HICP mistennija tibqa' qrib it-2% (1.9% fl-UE, 1.8% fiż-żona tal-euro) u għaldaqstant għandha tkun konformi mal-istennijiet fl-inflazzjoni. Fl-2013, l-inflazzjoni bażi, minkejja xi distorsjonijiet minn żidiet fit-taxxi indiretti u fil-prezzijiet amministrati, ser timxi b'mod parallel (ara l-Figura 7). 5.2.4. Is-sitwazzjoni fis-suq tax-xogħol mistennija tistabbilizza L-iżviluppi attwali fis-suq tax-xogħol jirreflettu kemm il-wirt tar-reċessjoni tal-2008-09 kif ukoll l-istaġnar tal-2011-12. It-titjib matul l-istadji bikrija tal-irkupru tal-2009-11 kien wieħed limitat. Billi xi kumpaniji kienu aġġustaw l-input tal-impjiegi billi naqqsu l-għadd ta' sigħat li kienu jinħadmu minn kull impjegat minflok ma' naqqsu l-għadd ta' impjiegi, l-espansjoni l-ewwel xiehdet normalizzazzjoni f'termini ta' sigħat ta' xogħol iżda l-ebda tkabbir, jew tkabbir marġinali, fl-għadd ta' impjiegi li nħolqu. Billi fit-tieni nofs tal-2011 l-impjiegi komplew jonqsu, fl-2012 ir-rata tal-qgħad żdiedet għal 10.3% u mistennija tibqa' f'dan il-livell fl-2013 (ara l-Figura 8). F'konformità ma' dan, fl-istħarriġ tal-Kummissjoni, l-istennijiet fil-qasam tal-qgħad fis-setturi industrijali u tas-servizzi fl-UE naqsu lejn tmiem l-2011 u baqgħu f'livelli baxxi fl-ewwel kwart tal-2012. L-istennijiet fis-settur tal-qgħad fl-UE fir-rigward tal-manifattura baqgħu 'il fuq mill-medja fit-tul u l-istennijiet fil-qasam tal-impjiegi fis-servizzi baqgħu kemxejn taħt il-medja fit-tul (ara l-Figura 9). Aktar 'il quddiem, l-irkupru mistenni fl-attività ekonomika għandu jgħin biex jistabbilizza s-sitwazzjoni fis-suq tax-xogħol. Madanakollu, minħabba fil-livell kajman fir-reazzjoni tal-impjiegi għal bidliet fl-attività ekonomika, it-titjib fis-suq tax-xogħol ser idum ma joħroġ fid-dieher. Is-sitwazzjoni hija mistennija wkoll li tibbenefika aktar mill-isforzi ta' riforma, li twettqu f'diversi partijiet tal-UE. Dawn għandhom isiru effettivi bl-istess dewmien li diġà kien hemm f'pajjiżi li diġà kienu wettqu dawn il-miżuri xi żmien ilu. B'mod globali, fl-2013 il-qgħad huwa mbassar li jiżdied moderatament fl-UE u li jistabblizza fiż-żona tal-euro. B'riżultat ta' dan, ix-xejra ta' żidiet fir-rati tal-qgħad mistennija li tieqaf kemm fl-UE kif ukoll fiż-żona tal-euro. Wieħed għandu jiftakar li din mhijiex l-ewwel darba li r-rata tal-qgħad żdiedet fl-Unjoni Ewropea u laħqet livelli paragunabbli. Bejn l-2000 u l-2004, ir-rata tal-qgħad żdiedet minn 8.5% għal 9.1%, qabel ma naqset għal 7.1% fl-2008. 5.2.5. Il-kumpens għas-settur pubbliku meta mqabbel mal-ekonomija totali Il-Kummissjoni tqis li jista' jkun importanti li s-sitwazzjoni tal-impjegati fis-settur pubbliku titqabbel mal-ekonomija totali fl-UE. Għal dan il-għan, ikun xieraq li jintuża kumpens għall-impjegati, li jkejjel l-ispejjeż totali tax-xogħol għall-impjegati kollha, definiti bħala pagi grossi li jinkludu s-sahra u l-bonusijiet, flimkien mal-benefiċċji riċevuti in natura u l-kontribuzzjonijiet soċjali ta' min iħaddem[8], kemm fis-settur pubbliku (is-settur tal-gvern ġenerali[9]) kif ukoll fl-ekonomija totali. Wieħed għandu jinnota li d-dejta dwar l-ekonomija totali tinkludi dik għas-settur pubbliku. Il-piż tas-settur pubbliku fl-ekonomija totali huwa ta' 22 %. Il-kumpens fis-settur privat huwa relatat ħafna maċ-ċikli ekonomiċi: il-kumpens għall-impjegati fl-ekonomija totali żdied b'5.2 % fl-2007 u b'4.4 % fl-2008 iżda naqas għal -0.3 % fl-2009 fil-qalba tat-taqlib finanzjarju, filwaqt li l-PDG naqas b'4.3 %. Il-kumpens fis-servizz pubbliku mhux neċessarjament isegwi ċ-ċikli ekonomiċi. Pereżempju, fl-2009, il-kumpens lill-impjegati fil-gvern ġenerali żdied b'3.4%. Iż-żieda annwali fil-kumpens lill-impjegati fis-settur pubbliku mistennija li tiżdied minn 0.4% fl-2011 għal-0.8% fl-2012 u li tiżdied aktar għal 1.3% fl-2013. Il-kumpens fl-ekonomija totali żdied b'2.6% fl-2011 u huwa mbassar li jiżdied b'ritmu aktar mgħaġġel (1.9% fl-2012 u 2.3% fl-2013) mill-kumpens fis-settur pubbliku (ara l-Figura 10). Matul ir-reċessjoni tal-2009, iż-żidiet fis-salarji fl-ekonomija totali kienu minimi, filwaqt li l-aġġustamenti tas-salarju fis-settur pubbliku baqgħu moderati. Madanakollu, dan kollu nbidel minn mindu ntemmet ir-reċessjoni, u rriżulta f'żidiet qawwija fis-salarji fl-ekonomija totali, filwaqt li l-aġġustamenti tas-salarji fis-settur pubbliku baqgħu baxxi minħabba fl-isforzi tal-gvern li jaġġuusta d-defiċits baġitarji. Mill-2004 sal-2011, f'termini nominali l-kumpens fl-UE żdied bi 28.4% fis-settur pubbliku u b'27.9% fl-ekonomija totali. Skont it-Tbassir Ekonomiku Ewropew tar-Rebbiegħa tal-2012, sal-2013 x'aktarx li jiżdied għal 31.1% fis-settur pubbliku (b'bidu mill-2004) kontra 33.3% fl-ekonomija totali (ara l-Figura 11). Il-kumpens nominali għal kull impjegat mistenni li jiżdied skont rati annwali ta' madwar 2.1% fl-2012 u l-2013. Dan ser jirriżulta fi tnaqqis fis-salarji reali fl-2012, minħabba rata ogħla tal-inflazzjoni (2.6%), iżda ser iwassal għal żieda fis-salarji reali fl-2013, bl-inflazzjoni tonqos għal 1.9%. Is-sitwazzjoni hija mistennija li tkun anqas pożittiva għall-impjegati fis-settur pubbliku, b'żieda aktar baxxa fil-kumpens. Fl-2012 it-tnaqqis tal-kapaċità tal-akkwist fis-settur pubbliku tkun tammonta għal 1.8% u huwa konformi mal-indikatur speċifiku mbassar mill-Eurostat abbażi tal-informazzjoni mogħtija mill-Grupp ta' Ħidma tal-Artikolu 65 f'Marzu tal-2012, li skontu l-uffiċjali nazzjonali mal-gvern ċentrali mistennija li jitilfu 1.6% mill-kapaċità tal-akkwist tagħhom. Dan juri biċ-ċar li l-aġġustament tas-salarji li dalwaqt isir fl-Istituzzjonijiet tal-UE huwa relatat mill-qrib maż-żidiet fis-salarji fis-settur pubbliku u huwa konformi bis-sħiħ mas-sitwazzjoni ekonomika u soċjali fl-Unjoni, minkejja żidiet salarjali ogħla fl-ekonomija totali. 5.2.6. Tibdil fil-kapaċità tal-akkwist tal-impjegati pubbliċi nazzjonali fl-amministrazzjoni pubblika ċentrali (tbassir addizzjonali) Eżerċizzju addizzjonali ta' tbassir li twettaq mill-Eurostat fi tmiem Mejju wera li t-tnaqqis fil-kapaċità tal-akkwist fis-settur pubbliku mhuwiex ser ikun daqshekk kbir daqskemm tbassar oriġinarjament, jiġifieri 1%[10] fit-tmien Stati Membri ta' referenza u 1.4% fl-UE27. Dan minħabba żieda salarjali importanti fil-Ġermanja li mgħatat mill-gvern federali lill-impjegati tas-settur pubbliku u li tapplika wkoll għall-impjegati tas-servizz pubbliku federali. Dan it-tnaqqis fil-kapaċità tal-akkwist ser jiġi applikat għall-persunal tal-UE permezz ta' dan il-metodu. Ma hemm l-ebda ċirkostanza li għandha tiġi riflessa fl-aġġustament tas-salarju u li l-metodu ma rnexxilux jikkunsidra. Għaldaqstant, ma hemm l-ebda raġuni oġġettiva li l-impjegati ċivili Ewropej iġarrbu tnaqqis ulterjuri fil-kapaċità tal-akkwist tagħhom li jmur lil hinn minn dak applikat mill-Istati Membri għall-impjegati pubbliċi tagħhom. Barra minn hekk, wieħed għandu jiftakar li, minħabba l-elementi ta' għadd doppju u r-rifjut tal-Kunsill li jaġġusta s-salarji fl-2011, it-tnaqqis fil-kapaċità tal-akkwist fil-Istituzzjonijiet tal-UE mill-2004 sarraf f'aktar minn doppju (7.6%) meta mqabbel mas-servizzi pubbliċi nazzjonali (3.6%). L-Istati Membri ntlabu wkoll li jbassru t-tibdil fis-salarji mill-1 ta' Lulju 2012 sal-aħħar tas-sena. Madanakollu, għadd minnhom sabuha diffiċli li jipprovdu lill-Eurostat b'ċifri affidabbli, u għaldaqstant il-Eurostat ma setax jasal għal tbassir affidabbli. Madanakollu, għandu jiġu enfasizzat li l-ebda wieħed mill-Istati Membri mhuwa jbassar tnaqqis fis-salarji fit-tieni nofs tal-2012 u tal-anqas disa' Stati Membri bassru żidiet fis-salarji għall-impjegati pubbliċi. Għaldaqstant, il-klawsola ta' eċċezzjoni ma għandhiex tiġi applikata. Dan huwa konformi bis-sħiħ mar-raġunament tal-Qorti tal-Ġustizzja fil-Kawża C-40/10, fejn il-Qorti enfasizzat li l-'klawsola ta' eċċezzjoni tippermetti li jitqiesu l-konsegwenzi ta' deterjorament tas-sitwazzjoni ekonomika u soċjali li jkun serju u jkun ġie f'daqqa fejn, taħt il-'metodu normali', ir-remunerazzjoni tal-uffiċjali ma tiġix aġġustata malajr biżżejjed.' Billi l-Istati Membri mhuma qegħdin ibassru ebda tnaqqis fis-salarji fit-tieni nofs tal-2012, iżda qegħdin jipprevedu żidiet salarjali, ma hemm l-ebda raġuni għaliex ma għandniex nużaw il-'metodu normali' b'kunsiderazzjoni tal-aġġustament salarjali fl-Istati Membri 'il barra mill-perjodu ta' referenza. Flimkien, għalkemm il-konsolidazzjoni tal-finanzi pubbliċi mhijiex mistennija twassal għal żidiet salarjali fis-settur pubbliku, dan mhuwiex ser ikun il-każ fl-ekonomija totali. Fl-2012 l-aġġustamenti tas-salarji li jkunu anqas mill-inflazzjoni ser jolqtu s-salarji tal-uffiċjali nazzjonali u tal-impjegati pubbliċi tal-UE b'mod negattiv u, jekk il-metodu l-ġdid jiġi adottat u jidħol fis-seħħ fl-2013, kull tnaqqis ieħor fil-kapaċità tal-akkwist tal-uffiċjali nazzjonali jiġi applikat għall-persunal tal-UE. 6. Konklużjoni Il-kunsiderazzjonijiet u l-analiżi ta' hawn fuq iwasslu għall-konklużjoni li l-kriterji legali tal-Artikolu 10 tal-Anness XI ma ġewx issodisfati għal matul il-perjdou ta' referenza bejn l-1 ta' Lulju 2011 u nofs Mejju tal-2012. Fl-2012 l-ekonomija tal-UE mistennija tistaġna qabel ma tara tkabbir limitat. Is-salarji fl-ekonomija totali mistennija li jiżdiedu b'2.1% fl-2012 u l-2013, għalkemm iż-żidiet salarjali fis-settur pubbliku ser ikunu anqas b'rabta mar-rati aktar baxxi ta' kumpens lill-impjegati. Ma ġie identifikat l-ebda żvilupp li ma ġiex jew li ma setax jiġi rifless mill-applikazzjoni normali tal-metodu. Fl-2012 is-salarji reali tal-persunal tal-UE ser jonqsu f'konformità mat-tnaqqis tal-kapaċità tal-akkwist tal-ħaddiema pubbliċi nazzjonali. Wara l-perjodu ta' referenza, tal-anqas disa' Stati Membri qegħdin jistmaw żieda fis-salarju u l-ebda wieħed minnhom mhuwa jbassar tnaqqis salarjali. Għaldaqstant, ma hemm l-ebda raġuni li ma nibqgħux nużaw il-'metodu normali' b'kunsiderazzjoni tal-aġġustament salarjali fl-Istati Membri 'il barra mill-perjdou ta' referenza. Għal din ir-raġuni, il-Kummissjoni tqis li mhux xieraq li titressaq proposta taħt l-Artikolu 10 tal-Anness XI tar-Regolamenti tal-Persunal. Għal darba oħra, il-Kummissjoni tfakkar li, fi tweġiba għall-kuntest ekonomiku diffiċli ġenerali, hija ressqet abbozz ta' proposta lill-Parlament Ewropew u lill-Kunsill li twassal għal iffrankar sinifikanti fis-snin li ġejjin u saħansitra għal iffrankar akbar fit-tul. Il-proposta tinkludi metodu rivedut ġdid kif ukll emendi fuq il-mekkaniżmu tal-klawsola ta' eċċezzjoni. [1] Dokument tal-Kunsill 7421/12 tat-12 ta’ Marzu 2012. [2] Il-biċċa l-kbira minnhom huma prinċipji miftiehma għall-Metodu Miftuħ ta' Koordinazzjoni (OMC) dwar l-inklużjoni u l-protezzjoni soċjali. L-OMC huwa użat mill-Istati Membri sabiex jappoġġja d-definizzjoni, l-implimentazzjoni u l-evalwazzjoni tal-politiki soċjali tagħhom u biex jiżviluppa l-koperazzjoni reċiproka tagħhom. Il-metodu, li huwa għodda ta' governanza bbażata fuq objettivi u indikaturi komuni, jissupplimenta l-istrumenti leġiżlattivi u finanzjarji tal-politika soċjali. Huwa parti mill-implimentazzjoni tal-proċess ta' koordinazzjoni tal-politiki soċjali, partikolarment fil-kuntest tal-Istrateġija ta' Lisbona (u issa l-Ewropa 2020). [3] Rapport mill-Kummissjoni lill-Parlament Ewropew u lill-Kunsill dwar l-Anness XI tar-Regolamenti tal-Persunal, COM(2008) 443 finali, 10.7.2008. [4] Dan jinħadem billi t-tibdil ta' sena fuq oħra fil-kapaċità tal-akkwist jiżdied bir-rata komposta mill-2004 sal-2011. [5] It-Tbassir Ekonomiku Ewropew tar-Rebbiegħa 2012. [6] L-istħarriġ tan-negozji u tal-konsumaturi jipprovdi opinjonijiet u aspettattivi ta' kull xahar dwar diversi aspetti tal-attività ekonomika fis-setturi differenti tal-ekonomija: l-industrija, is-servizzi, il-kostruzzjoni u l-kummerċ bl-imnut, kif ukoll il-konsumaturi. Għal kull wieħed mill-ħames setturi mistħarrġa, 'l-indikaturi tal-kunfidenza' huma prodotti biex jirriflettu l-perċezzjonijiet u l-aspettattivi globali fil-livell tas-settur individwali f'indiċi b'dimensjoni waħda. Sabiex ikun jista' jsegwi l-attività ekonomika b'mod globali, l-Indikatur usa' tas-Sentiment Ekonomiku (ESI) ilu jiġi kkalkulat mill-1985, bħala somma bil-piż differenzjat ta' dawn il-ħames indikaturi. [7] Sors : Riżultati tal-istħarriġ tal-impriżi u l-konsumaturi , Mejju 2012, DĠ ECFIN. [8] B'konsegwenza ta' dan, huwa jirrifletti l-bidliet fir-rata tal-impjiegi u l-bidliet fil-politika tas-sigurtà soċjali kif ukoll il-livell tal-pagi. [9] F'din it-taqsima kollha, is-settur pubbliku jfisser il-gvern ġenerali . Is-settur tal-gvern ġenerali jinkludi l-unitajiet istituzzjonali kollha li huma produtturi oħra mhux tas-suq li l-output tagħhom hija intenzjonata għall-konsum individwali u kollettiv, u li huma ffinanzjati prinċipalment permezz ta' pagamenti obbligatorji magħmula minn unitajiet li jappartjenu għal setturi oħra, u/jew mill-unitajiet istituzzjonali kollha li huma prinċipalment involuti fir-ridistribuzzjoni tad-dħul u l-ġid nazzjonali. L-unitajiet istituzzjonali jinkludu entitajiet tal-gvern ġenerali u xi istituzzjonijiet mhux għall-profitt u fondi tal-pensjonijiet awtonomi. Is-settur tal-gvern ġenerali huwa maqsum f'erba' subsetturi: il-gvern ċentrali, il-gvern tal-istat, il-gvern lokali u l-fondi tas-sigurtà soċjali. [10] Ir-Renju Unit ma bagħatx dejta riveduta